Palissadepenne deurboor man  Nooddienswerkers op die toneel. Foto: Rescue Care ŉ Man, vermoedelik in sy 20’s, is in ŉ kritieke toestand na ŉ Durbanse hospitaal geneem nadat hy Saterdagaand deur penne van ŉ palissadeheining deurboor is. Garrith Jamieson, woordvoerder van Rescue Care Paramedics, het gesê nooddienste is omstreeks 20:30 na die toneel naby die stadion op NMR-laan naby Gobleweg in Stanford Hill ontbied. “By paramedici se aankoms op die toneel het die man onderstebo aan die heining gehang. Die penne het albei se bene deurboor. Die man het na bewering uit ŉ groot boom langs die heining geval en op die penne beland,” het Jamieson gesê. Paramedici, nooddienste en die Durban-brandweer het besluit dat die heining afgesny moes word om die man te bevry. Die brandweer het ŉ gedeelte van die heining losgesny en dit versigtig na die grond laat sak. Paramedici het die man gestabiliseer terwyl die brandweer die res van die heining om die man afgesny het. “Die oomblik toe die man bevry is, is hy na ŉ nabygeleë hospitaal geneem vir mediese behandeling.” Dit is nog nie duidelik wat die man in die boom gesoek het nie. Die polisie was op die toneel en ondersoek die voorval.